钦定古今图书集成/方舆汇编/职方典/第1341卷 > 《寿山仙迹》李士淳
## 钦定古今图书集成/方舆汇编/职方典/第1341卷 > 《寿山仙迹》李士淳

鞭石成羊迹已仙。奔牛印石事其然。丹房寂历人千
载。塔影孤清月一圆。云里笙簧天上曲。风前缭绕座
中烟。曾从慧远成三笑。二十年来岸谷迁。

《府志》：“秦始皇帝使南海尉屠雎伐百粤，以史禄转饷，
凿渠海阳山下，通粮道，并收灌田之利，民称灵渠。
武帝元鼎五年，汉伐南越，东越王馀善上书，请以卒
八千从楼船将军击吕嘉。兵至揭阳，留不遣，以风波
为解。是冬，杨仆等破南越，馀善请引兵诛之，不许，因
留诸校屯岭上。馀善遂反，杀三校尉。上乃遣仆出武
林”，中尉王温舒出梅岭击之。明年，东越人杀馀善，降
吴。赤乌五年，以锺离牧为南海太守。时揭阳贼帅曾
夏等聚众数千，历十馀年，以侯爵杂缯千匹购募不
可得。牧至，遣使慰譬之，悉皆首服，自改为良善。始兴
太守羊道与太常滕引书曰：“锺离子干，吾昔知之不
熟，及见其在南海，恩威智勇，部伍分明，加之操行清
纯，有古人风。”其见重如此。

隋大业末，豫章林士弘称楚帝，略地至番禺。岭南俚
帅杨世略起兵据循州，并有潮州。唐武德五年，李靖
平岭南，檄庞孝恭招慰世略，乃以二州来降，更名略，
除循州刺史，俚后改为黎。

仪凤二年，厓山贼陈谦陷潮阳县，潮州刺史常怀德
遣将军陈元光讨之。元光刊木通道，大小百馀战，俘
馘万计。岭表平后，人以其有功于潮，立庙祀之。按唐
总章间，元光代父政领众镇闽，建寨柳江营，以为进
取，因辖其地为唐化里。又云霄山，元光征蛮居之。又
将军山，亦因元光而名。本《传》云：“元光葬父于云霄山”，
至今有陈王墓。又海中将军屿，亦元光驻兵之所。
开元二十六年春正月甲戌，潮州刺史陈思挺谋叛，
伏诛。

五代卢光稠据虔州，遣其弟光睦攻潮州。光睦好勇
轻进，谭全播策其必败，劝以持重，不听。乃设伏兵于
归路，光睦果败走。潮人追之，全播伏发，邀击大败，遂
取潮州。

梁乾化四年，刘岩攻败卢氏，取潮、韶二州。岩为唐故
节度副使隐之弟。初，隐乘朱温之乱，据有岭南，岩席
其馀威，杀唐所置吏，而并郡以自广。明年遂称帝，改
元国号汉。尝用术者言，游梅口镇以避灾，后拓地至
交州。岩死，三传至𬬮，累肆暴虐，宋遣兵灭之。

宋绍圣初，党祸起，刘安世谪梅州，章惇、蔡卞必欲杀
之，因使者入海岛诛陈衍，以胁安世使自裁，安世不
为动。又擢一土豪为转运判官，使杀之。判官疾驰将
至梅，梅守遣客来劝安世自为计，安世亦不动，对客
饮酒谈笑，徐书数纸付其仆曰：“我既死，依此行之。”顾
客曰：“死不难矣。”客密从仆处视之，皆经纪同贬死者
家事甚悉。判官未至二十里，呕血而毙。

初，元城奉母至梅州，行山中，篮舆憩树下，有大蛇冉

迎耳。”

韩京帅师平寇，至蓬辣滩，舟误中石，铠甲尽沉。京怒，
期次日击石去之，铠甲尽浮水上，故又名“晒甲溪。”
建炎三年秋八月，盗入梅州，杀守臣沈同之，大掠而
去。

绍兴三年冬十一月，广州盗陈颙犯梅、循二州。三年
正月，围潮州。四月，招讨使岳飞至广州，平之。是年，黎
盛与虔贼周十隆等寇广、潮、梅、循、惠五州，馀众布满
山谷。上始命赵庠等四统制会剿平之。

淳熙七年春三月，潮州盗起，广东提举常平杨万里
讨平之，除提点刑狱。请“于惠、潮二州筑砦，潮以镇贼
之巢，惠以扼贼之路”云。

王十朋尝经饶平，于逆旅中夜半闻角声，起视莫知
其处。周览山川，曰：“异日必有城其地者。”立石记之，明
初犹存。置县后，土人将辇石为某令立《去思碑》，中途
绳断，伤舆者二人。今片石尚横荒郊，而石上文销泐
无遗矣。

胡颖为广东经略女抚使，潮州僧寺有大蛇，前后仕
潮者皆信奉之。前守去，州人疑以为未尝诣也。已而
旱，咸咎守不敬蛇，后守不得已诣焉。蛇蜿蜒出，守大
惊，暴卒。颖至广州，闻其事，檄潮州令僧舁蛇至，至则
其大如柱而黑色，载以阑槛。颖令之曰：“尔有神灵，当
三日见变怪，过三日则汝无神矣。”及期，蠢然犹众蛇，
遂杀之，毁其寺，并罪僧。

《武经》，即陈植，龙溪人，从叔祖玉涧郡马勤王至崖山。
宋亡，与张世杰断维而出，以六舰泊于梅岭港，欲求
赵氏后立之。因杨太后崩，元人追宋师甚迫，逃匿九
侯岩，卒葬其地。临终遗命“望厓山而葬，不面北”云。
端宗景炎元年秋九月，帝舟幸潮州。时陈宜中、张世
杰奉帝由福州航海至泉州港，招抚使蒲寿庚乱，乃
趋潮州，寻移驻甲子门，入广州。二年春正月，元将易
正陷梅州，权知州钱荣之降，权签判蔡蒙吉死之。蒙
吉，程乡人。三月，右丞相文天祥复梅州。秋八月，元人
寇潮阳县，都统陈懿叛降于元。冬十月，侵潮州，知州
事马发御之。其明年，懿又导元将唆都、蒙古歹袭潮
州，马发死之，刘兴以城降。天祥举兵讨懿，懿遁。十月，
引兵趋潮州，攻懿于和平，斩兴，军威大振。兵部侍郎
邹㵯、宣教郎刘子俊并引兵来会。十一月，天祥自潮
阳移屯，元将张弘范袭执于五坡岭，取怀中脑子，服
之，不死，邹㵯、刘子俊及少卿陈龙复、检院林琦、阁门
钤辖萧资皆死之。㵯同子俊趋潮阳，见天祥，计诛刘
兴及天祥。海丰移屯，㵯为殿，闻元兵突入阵中，度天
祥必死，乃拔剑自刎，扶至南岭死之。又陈矩，宁都人，
亦从天祥死于潮阳。

祥兴二年春正月，天祥发潮阳，至厓山。二月，厓山行
朝溃，丞相陆秀夫抱帝昺赴海死，张世杰覆舟溺，天
祥北行。杜浒字养卿，天台人，先潮阳移屯护海，舟趋
厓山，亦死焉。初，陈懿兄弟五人号“五虎”，与刘兴俱为
潮剧盗，丞相张世杰招之攻闽，遂据潮州，兴杀掠尤
甚。会天祥复梅州，乞除懿右骁卫将军、知潮州兼管
“内安抚使”从之。懿等不受督府节制。天祥声其罪讨
之，懿走山寨中。天祥驻和平，攻之急。懿导元兵具舟
海岸济，轻骑以致天祥，有五坡之败。后元兵既入州
城，懿杀黄虎子，称元帅知州事。虎子以巡检开门迎
元兵，故懿杀之。元授懿为广东道都元帅。

元至元二十一年，长汀涂氏以盐徒来神泉司，于茶
山下筑城聚众，号曰“涂寨”，自称侍郎，据有上杭、金丰、
三饶、程乡等处岁赋。传弟涂侨。二十馀年，安抚使月
的迷失谕降之。

顺帝至正十年，揭阳“棉湖寨陈君宝等作乱海阳，采
塘叛贼吴子安等应之”，合攻潮阳。邑人赵光国严督
守御，自给犒劳，军气大振，贼夜遁。

至正十一年，梅州番贼陈蒲等啸聚梅塘，攻陷城池
几二十年。招讨使陈梅至，克之。

至正十六年，陈遂据有揭阳，分将筑城隍。至明洪武
初，归附。

明洪武十四年，程乡县吏陈伏纠同海阳县“三饶贼”
饶隆海来攻程乡，伏为内应，陷之。南雄侯赵庸以潮
州卫官军讨之，擒贼首伪万户饶隆海等百五十人，
斩首四十馀级，降其众，程乡盗平。

三十年，安远县贼周三寇程乡，都指挥吴某帅兵驻
境上，县官遣叶文保及萧子名领民兵平之。

三十一年，倭寇东里。洪武三年置大城所于小金山
下。至是，倭寇猝至，劫略无算。沿海居民奔避所城中。
东门百户顾实纳之，民免于难。馀三门皆坚闭拒之，
民多遇害。事闻，命械三百户至京，曰：“是闭门百户也。”
弃市，传首本所，子孙革袭。终明尚缺，谓之缺所云。
建文三年，靖难师起，东里有伪称元太子者，至大埕，
土豪陈君济拥立之于上寨，从者五百馀人。建都大
埕，以君济为左丞相、傅说为右丞相，沿海骚动。乡民周梅冈告府掩捕之，济、说伏诛。俘伪太子于京师，斩
之。

永乐五年冬十一月，𤲞蛮雷文用等来朝。初，潮州府
有称“𤲞长”者，即猺类也。卫卒谢辅尝言：“海阳县凤凰
山诸处，𤲞遁入山谷中，不供徭赋，乞与耆老陈晚往
招之。”于是𤲞长雷文用等凡百四十九户，俱愿复业。
至是，辅率文用等来朝。命各赐钞三十锭、彩币表里、
䌷绢衣一袭。赐辅晚亦如之。

正统十四年，上杭贼范大满乘邓茂七乱，掠程乡之
石窟、松源等都，本府通判蒋敬帅民兵讨平之。
天顺四年，海寇魏崇辉、许万七、黄于一、林乌铁等为
乱。正统间，杀败官兵，周宣以计擒乌铁，杀之。万七等
据夏岭、西陇、赤窖等村，程乡贼罗刘宁等伪称头目，
相倚生变，蓝霖、黄寨等处俱被逼胁。潮阳知县陈瑄、
揭阳知县陈爵请抚之。周瑄抚谕群贼，罗拜乞降，瑄
改调。贼寻复叛，杀指挥刘琛、通判刘恭。又掘海堤，淹
没民居万馀区。城门昼开，潮人请瑄复至。瑄开门纳
难民，任居官舍，病给医药，死给棺槥，饥乏给赈济。上
言“当道无遽发兵”，躬历二十四村寨，招之归。被掠男
妇七百人，闻贼卜于祠，瑄占其犹豫，乃请都帅张通、
副使陈濂与爵等合攻之，斩首数千级，馀贼奔溃。官
兵追至碣石等澳，被杀，擒获无算，遵招抚胁从者三
千馀人。其明年春，罗刘宁寇程乡，张通等斩其渠魁，
众溃入巢，陈濂等往抚之。后三年，遗孽杨辉、曾玉复
据宝龙、石坑等处，佥事毛吉帅兵捕之，𢭏其窟穴。秋，
大征夏岭，诛崇辉，降其众，徙置他村落，赭其地，号曰
“革除”云，贼悉平，用兵凡四年。叙功以张通为都督，毛
吉为副使，周瑄为太仆寺少卿，陈瑄为潮州知府。
成化间，同知车份修《府志》。盛端明时为诸生，与纂辑
之役。一夕，梦武人状貌甚伟，大书案上曰：“我郡人锺
元濬也。七人同起义兵，送文丞相之和平桥，皆死乱
兵中。子修志曷为我志之？”端明又问六人姓氏，复据
案书之而去。端明凌晨入告份曰：“梦寐间虽未可遽
信，而忠愤之气，死而不没，求以自表，亦理所必然也。”
成化二十三年秋七月，流贼寇揭阳县，破之，劫库放
囚，杀致仕知事邓琳、知县吴锵，遁降卫经历。

弘治元年，贼首张林稳、朱永广、赖清、谢英等寇程乡
之松源、石窟等，都副使陶鲁、佥事陈英调本所千户
罗绮、周则等讨平之。

十四年，饶平弦歌都民苏孟凯与弟苏晚、子苏隆自
为“斗老”，聚众千馀人作乱，杀县丞倪禄。郡县以闻，副
使涂昇讨之，弗克。参议冯良辅、知府叶元玉督兵破
其巢。苏隆走，复谋叛。义民余文重擒获，贼平。

正德五年，程乡贼首陈玉良、梁世昌、张仕锦啸聚义
化山中，出没寇劫石窟村落。总兵安远侯柳文督兵
平之。

十一年，山贼曾钯头，本名阿三，少壮有膂力，能以钯
头平地接战，当者披靡，以此得名。聚众程乡，流劫惠、
潮等处，由云落径直走潮阳，以北山驿为营，攻取东
岭及贵山隆井诸村里，道路阻绝，邑中大震。知县宋
元翰募集精兵，释囚陈二使等进击之，大破贼众于
北山之阳。钯头乘间遁去，为游兵所获，械系潮州，脔
于市，馀党悉平。

十二年，饶平、清远盗黄白眉及其党雷震、赖英、蔡成、
温火烧等，连合漳浦流贼，依山筑垒，延蔓作乱，分队
流劫漳、泉、潮、揭各郡。至是参议张简、佥事顾应祥、都
指挥黄某讨之，擒黄白眉等五人诛之，三河市贼悉
平。

嘉靖元年，上杭贼首江小、范四等构乱，纠合邻界江
西安远，广东程乡梁八尺、黄万山、赖廉等，流劫漳、泉。
官兵追败，突劫程乡等县乡村。提督都御史张嵿、总
镇太监韩庆、总兵官抚宁侯朱麒发兵会剿。委都指
挥李翱、佥事施儒、参议孙懋、守备指挥杨懋与福建
官兵夹攻，俘斩五百馀名颗，地方始平。

四年，潮州贼江文生等逼处汀、漳、南、赣之间，流劫饶
平、潮阳、长乐诸县。提督都御史姚镆、总镇太监郑润、
总兵官抚宁侯朱麒会佥事施儒、参议汪思讨之，擒
文生，馀党遁去。

是年，有赣贼数百人突至大埔县，执致仕知州饶金
至三河驿，乡勇追至，贼释之，寻过长乐，为官兵所歼。
五年，柘林民吴大与吴三聚众，驾海舟十馀艘，劫杀
惠、潮，居民多被害者。潮州卫指挥赖俊提督东路民
兵捕灭之。

十四年，海寇郭老寇大城，所执致仕御史苏信浮海
以去，年馀大索金帛。一日，贼舟至海南，遇飓风，舟将
覆，信拜祷，风息遂归。

十八年，佥事雍澜檄饶平知县罗引凯招抚“海寇”，躬
至信宁都黄芒诸村，置社学，立保约，择其子弟十馀
人聚处邑庠，盗贼由是日消云。饶邑滨海，信宁乡民
恃险为恶，接济番舶，劫略行舟，至是为之一变。

二十二年，大埔知县曾广翰捕获小靖贼首谢相、傅
大满等，送军门斩之。相以骁悍知书，为乡人所推，与
大满聚众据险，四出流劫。二十一年，寇永定县，杀典
史莫住。督府虞守愚檄县擒捕。署县教谕刘寓春获
二十馀人，械送寘法，谢、傅俱未获。广翰至，捕之急，二
贼计穷就缚，其地悉平。明年秋九月，大埔盗刘全等
率其党来降。初，上杭县三啚、筀竹寨民习为寇，刘全
等聚众作乱，势相犄角。至是，三啚贼首杨世聪被擒，
其党又临程乡境，广翰虑其诱合刘全，乃遣人宣布
威信，谕以祸福，于是全率众来降。

二十三年，“海贼”李大用船近百艘合攻东路，官兵并
柘林、下岱乡民竭力守御。贼从后澳潜登海岸，乡兵
擒斩一首，乃退。至夜，乡人逆其再至，设伏待之，贼果
登岸，伏发，斩首二级，贼遁去。

三十三年，“海寇”何亚八与郑宗兴等潜引番舶于沿
海恣行劫杀，逸之福建，招亡命数千人。沈老、王明、王
直、徐铨、方武等流劫浙闽。提督侍郎鲍象贤、总兵定
西侯蒋传遣副使汪柏、指挥王沛、黑孟阳督兵捕之，
生擒亚八等一百一十九名，斩首二十六级，馀党遁。
徐铨、方武又自福建流突潮州，为黑孟阳所破。徐铨
授首。又于潮州、柘林等海洋，擒斩一千二百有奇，亚
八、宗兴等俱斩于市，海岛平。初，亚八攻大城，保长陈
天祐率众拒守，为铳所伤，语众曰：“我下城，再悉众来
也。”众志益坚。顷之，东南乡兵亦至，贼引去。越七日，天
祐死。明年，其弟阿九攻柘林，千户夏瑚死之。又妖贼
郭阳山陷大城，掳千户王日秋，众将谋攻之，杀其党
陈世爵遁去。

三十五年，惠来八万洞贼首关总纠党三百馀人，攻
掠龙溪都，掳劫勒赎。明年，梅田贼首温旦又纠党数
百人，流劫龙溪都。

三十六年春正月，“海寇”许栋寇潮阳县招收里。栋，饶
平黄冈人，自幼为盗，流毒海上者数十年。栋无子，养
谢氏子为己子，曰朝光，以所统贼众数千人半令掌
之。寻复流劫潮阳，招收等里自往外洋，留朝光屯海
上。及栋还自日本，朝光迎栋于石牌澳，杀之海中，因
尽有其众，自立为澳长。嗣后沿海焚劫日炽，当事者
倡为招抚，听其自据海阳辟望村，又分据潮阳、牛田
洋、揭阳、𬶍浦等处，算舟征税。商船往来，皆给票抽分，
名曰“买水。”朝光深居大舶，公行击断，间或出入城郭，
列羽卫以要陪官之宴，其横如此。后朝光又为其酋
陈苍海所杀。

三十七年，程乡剧贼蔡春魁寇石窟、松源、龟浆等。都
佥事万仲督兵进剿，平远县民曾习舜、韩金环、陈玉
广等，擒解巡道，斩之。是年，山贼杨继传、邹文纲等聚
党数千，号“中白哨”，攻陷潮阳、洋乌等都三十馀乡，分
将据之，村里一空。是年倭自漳州来犯揭阳县，掠大
井、蓬州、钱冈、凤山诸村，官兵击败之。十月又自平和
入寇饶平黄冈镇，据其城。都御史王钫至潮州，调集
官兵，命副使林懋举、佥事经彦采、参将锺坤秀、知府
李春芳各帅师大败其众，俘斩一百四十六名。是月，
又一支自广州入寇惠来、龙溪都，杀指挥杨某。十二
月移屯荆陇。明年正月去之漳州。十月复从海口焚
舟登岸，直薄潮阳城下。为乡兵所击，不得前，肆掠凤
山、钱冈诸村而去。十一月以千馀人从招宁司河渡
门会许朝光同攻海门所。官兵奋勇，与南丹土目莫
善等追至石牌，同水哨指挥孙敏击败之，贼遁还平
和。寻许朝光自海门犯潮阳，县丞范楠卿击走之。次
日复从分水关犯黄冈，镇城通判翁梦鲤，指挥李荣，
知县熊炅、林丛槐率兵截捕。越三日，贼屯于南洋湾。
指挥冯良佐统目兵，莫真、莫善分为二哨，千户黄昇
等统募兵打手为一哨，南洋、三湾乡兵夹助之，大破
其众，贼奔止海阳之辟望港口。越十日，贼出揭阳蓬
州都外沙村焚掠，皆败之。会侍郎郑䌹代钫，军令加
严。十二月，贼寇海阳，下外莆都。越三日，贼自平和营
于赤寮村，劫揭阳棉湖寨，发兵救之。又，倭自福建云
霄突入黄冈，越八日，辟望贼出哨彩塘，官兵斩获二
十七名颗。越七日，倭与辟望贼合。己未，“辟望贼”出劫
甲子，棉湖贼突往芦清，官军皆破之，俘斩凡一百八
十有奇。

三十七年，大埔东境地险而固，曾广翰抚后，犹叛服
无常。贼首温祖源、刘元球等流劫福建，知县吴思立
乘虚捣巢，焚其庐，斩首百馀级，俘馘数十人。三十八
年，木窖贼陈材、郑吕养等复乱，思立抚之。

三十九年正月，贼移屯潮阳，贵山都指挥武尚文及
乡兵连战皆捷，贼改营古埕。乙酉，贼舟自辟望港口
往南洋湾登岸，典膳秦金与官兵合击，大败之，斩首
三百七十。贼溃渡河，官兵邀之，复大捷。贼又誓江而
来，尚文等复大败之。甲午，古埕贼出劫，官军擒斩二
十一名。二月，贼还和平沙岭。越十有二日，辟望贼遁
走大窖桥，目兵斩获颇多。又十日，贼分哨而来，官兵击之，贼大溃，俘馘八百有奇。四月，佥事齐遇与海道
参将会师追之，擒斩三百六十，贼悉遁。六月，倭寇移
屯潮阳之贵屿县缺长吏，通判翁梦鲤以备倭行县，
方阖门，山贼千馀人由苦竹白叶至，号为“兵”，夜越入
城。百姓闻啸起视，环城皆贼。梦鲤勒兵御之，邑中父
老率其子弟巷战，屡摧贼锋。平明，乡兵来援，从外掩
击之，贼死无算，馀贼遁，倭亦骇散。是月，倭寇大埔，知
县马俶芳率抚民关相、陈材夹击，败之。八月，倭大举
入寇，破三河、湖寮、古城、莒村、枫朗等乡，十一月，始出
境。

是年，潮阳吉安巡检李中以守、巡二道命中往白哨，
议招不纳，被执，夺司印去。时有邑人把总庄临民，素
有口辩，令领乡兵入巢，果得李中归。后杨继传、邹文
纲为同知张炫剿灭，始复白马、山门等乡。是年，惠来
盗黄启荐攻陷甲子所，杀戮无算，田亩荒芜。明年，同
海哨侯大才流劫本邑，又一年，知县胡钦颜抚之。
四十年正月初一日，倭陷大城。先是，倭陷黄冈，大城
戒严，倭移营诏安以懈之。贼谍城中备弛，遂自东北
隅入，杀传筹者，倡言兵反，居民莫敢出。平明，贼大至，
城陷，焚掠无算，积尸填道。东里累世蓄积，悉付煨烬，
据城凡三十馀日。

四十一年，平远《徐加悌》家畜群鸭，忽翔起如鸟，数飞，
数日乃下。加悌以为瑞，遂萌异志。

四十二年春正月，倭至海阳屯，据各乡，掘发冢墓。寻
侵揭阳之官溪，逼南关，屯潮尾村，窥城数月不退，后
大井乡夫破走之。三月，突抵潮阳城下，掠迤北诸村，
破凤山、直浦等寨。知县郭梦得募壮士五百人，出奇
拒战，五战五捷，义勇庄淑礼、胡世和死之。四月，副使
刘存德以家兵来援，五月，倭遁。

四十三年春，倭继至，纠党杀掠。侍郎吴桂芳莅任，即
董师东向，调狼、土劲兵四万五千、福兵一万五千，以
总兵俞大猷帅之，佥事徐甫宰监其军。贼困思遁，乘
势击之，战于“水神仙沟，俘斩一千一百馀名。再战
于海丰大德港，俘斩一千三百馀名，贼溃下海。又陆
续擒斩六百六十馀名，登舟者飓风覆溺殆尽。”
《丛谈》：“嘉靖间，潮州盗自择精锐者约二百人，往汀州
行劫，置四大黄旗，每旗阔一丈馀，可蔽五十人。官军
捕之，至五十步，贼尚不动，至三十步，贼旗始展。各奋
勇以出，如飞斩将枭”敌，如入无人之境。由是官军望
而畏之。止于数十里之外，一带村落，恣其行劫。后又
悬钓钩于旗中，舞而撒之，著人衣，发无得脱者，因牵
而执之。

倭寇潮阳，庄淑礼、胡世和等应募守御。会贼急攻城，
以云梯十道攀堞而上，淑礼、世和奋击，杀倭首数十
人。贼溃，二人身被数十枪，犹自跃城下，割首功，因中
《鸟铳》而毙。淑礼父抚尸哭之曰：“儿死城完，是死而有
益于潮阳也，复何憾！”因令其少子乘城击贼，以报兄
难。闻者壮之。

平远县田坑贼梁国相、梁统、梁绎，皆梁宁党也，聚众
七百馀人，于梅子𤲞东坑焚劫，将与葛鼎荣同过江
闽。知县王化先寄家人于会昌县，至是提乡勇征之，
斩梁海等数十人。国相惧，伪传王知县被杀，流言至
会昌，王化妻计氏闻之自刎。化大怒，益奋击前进，焚
其巢，擒获梁国相、梁道仁、梁道武等及贼从彭西园
等斩梁统等六级。贼窘，乞抚平远，赖以定化。寻升岭
东副使。

张琏者，饶平库吏，乘倭煽乱，聚众焚劫。知县林丛槐
往抚之，为所拘留。势日张，阴与程乡贼林朝曦等僭
拟改号，大埔贼萧晚等为之犄角，流毒江西、福建、广
东三省。四十年八月，提督侍郎张臬、总兵平江伯陈
王谟调官兵七万六千有馀，会同江、闽二省官兵，以
总兵王宠、参将锺坤秀等统之，参议冯皋谟、佥事皇
甫涣、贺泾、张冕监之。贼帅萧晚就馘，琏穷蹙。明年六
月，其党郭玉镜缚之以降，斩首六千六百级，收降男
妇一万五千馀。捷闻，琏磔于市，萧晚党罗袍、赖赐等
与小靖贼张公祐皆次第就戮。时潮州知府何镗帅
兵擒海阳贼首王伯宣于城下，磔之，海寇遁。